Fietsryer sterf tydens Kaapse wedrenVan die deelnemers. Foto: Twitter via @CTCycleTour. ŉ 40-jarige man is vanoggend tydens die Kaapstad-fietswedren (voorheen bekend as die Cape Argus-fietswedren) dood in ŉ verkeersongeluk. Kenny Africa, Wes-Kaapse hoof van verkeer, het die nuus aan Maroela Media bevestig. Volgens hom het die ongeluk op die M3 naby Constantia plaasgevind. Wendy Masters, woordvoerder van die wedren, het aan Maroela Media gesê daar was 20 fietsryers in die ongeluk op die Wynberg-heuwel betrokke. “Een van die fietsryers het onmiddellik mediese behandeling op die toneel ontvang, maar sy beserings was noodlottig. Ons bevestig dié nuus met diep spyt,” het Masters gesê. Sy het ook die organiseerders van die wedren se innige meegevoel aan die man se familie betuig.